सुप्रीम कोर्ट ने ललित मोदी की याचिका खारिज की  
सुप्रीम कोर्ट की पीठ ने कहा, हम यह नहीं मान सकते कि (इस समिति के) सदस्य याचिकाकर्ता (मोदी) की सुनवाई निष्पक्ष तरीके से नहीं करेंगे।
आईपीएल के पूर्व आयुक्त ललित मोदी को झटका देते हुए उच्चतम न्यायालय ने उनकी उस याचिका को खारिज कर दिया जिसमें उनके खिलाफ वित्तीय अनियमितताओं के आरोपों की जांच कर रही बीसीसीआई की अनुशासन समिति को फिर से गठित करने की मांग की गई थी। जेएम पांचाल और एचएल गोखले की पीठ ने कहा कि तीन सदस्यीय समिति को बीसीसीआई द्वारा वैध तरीके से गठित किया गया है और इस समिति को केवल मोदी द्वारा जाहिर की गईं पक्षपात की आशंकाओं के आधार पर पुनर्गठित नहीं किया जा सकता। पीठ ने कहा, हम यह नहीं मान सकते कि (इस समिति के) सदस्य याचिकाकर्ता (मोदी) की सुनवाई निष्पक्ष तरीके से नहीं करेंगे।   पीठ ने कहा कि समिति का गठन वैध तरीके से हुआ। उन्होंने कहा, केवल पक्षपात की आशंकाएं समिति के पुनर्गठन का आधार नहीं बन सकतीं। गौरतलब है कि मोदी ने अपनी याचिका में उनके खिलाफ कथित अनियमितताओं के आरोपों की जांच के लिए गठित अरुण जेटली, चिरायु अमीन और ज्योतिरादित्य सिंधिया की तीन सदस्यीय समिति को फिर से गठित करने की मांग की थी।